DEĊIŻJONI TAL-KUNSILL
tas-27 ta’ Novembru 2009
dwar is-Sena Ewropea tal-Attivitajiet ta’ Volontarjat għall-Promozzjoni taċ-Ċittadinanza Attiva (2011)
(2010/37/KE)
IL-KUNSILL TAL-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 308 tiegħu,
Wara li kkunsidra l-proposta mill-Kummissjoni,
Wara li kkunsidra l-Opinjoni tal-Parlament Ewropew, (1)
Billi:
(1)
It-Trattat jistabbilixxi ċittadinanza tal-Unjoni Ewropea (UE), li tikkomplimenta ċ-ċittadinanza nazzjonali tal-Istati Membri rispettivi u hija element importanti fit-tisħiħ u s-salvagwardjar tal-proċess ta’ integrazzjoni Ewropea.
(2)
L-inkoraġġiment ta’ ċittadinanza attiva huwa element ewlieni fit-tisħiħ tal-koeżjoni u l-iżvilupp tad-demokrazija.
(3)
Is-Sena Ewropea tal-Attivitajiet ta’ Volontarjat għall-promozzjoni taċ-ċittadinanza attiva ser tikkontribwixxi biex jintwera li l-volontarjat huwa wieħed mid-dimensjonijiet ewlenin ta’ ċittadinanza attiva u ta’ demokrazija, li jpoġġi valuri Ewropej bħas-solidarjetà u n-nondiskriminazzjoni f’azzjoni u bħala tali jikkontribwixxi għall-iżvilupp armonjuż tas-soċjetajiet Ewropej.
(4)
L-attivitajiet ta’ volontarjat huma esperjenza rikka ta’ tagħlim, li tippermetti l-iżvilupp tal-ħiliet u l-kompetenzi soċjali u tikkontribwixxi għas-solidarjetà. L-azzjonijiet imwettqa mill-voluntiera ta’ kull età huma kruċjali għall-iżvilupp tad-demokrazija, waħda mill-prinċipji fundamentali tal-UE. L-attivitajiet ta’ volontarjat għandhom il-potenzjal li jikkontribwixxu għall-benesseri tal-individwi u għall-iżvilupp armonjuż tas-soċjetajiet Ewropej.
(5)
B’kont debitu meħud tal-partikolaritajiet tas-sitwazzjoni f’kull Stat Membru u l-forom kollha tal-volontarjat, it-terminu “attivitajiet ta’ volontarjat” jirreferi għal kull xorta ta’ attività ta’ volontarjat, sew jekk formali, non-formali jew informali li persuna twettaq minn rajha, b’għażla jew motivazzjoni tagħha stess, u mingħajr ħsieb ta’ gwadann finanzjarju. Dawn jibbenefikaw lill-voluntier individwali, lill-komunitajiet u lis-soċjetà b’mod ġenerali. Huma wkoll mezz għal individwi u assoċjazzjonijiet biex jindirizzaw il-ħtiġijiet u t-tħassib umani, soċjali, interġenerazzjonali jew ambjentali, u spiss jitwettqu b’appoġġ għal organizzazzjoni bla skop ta’ qligħ jew inizjattiva bbażata fuq il-komunità. L-attivitajiet ta’ volontarjat ma jissostitwixxux opportunitajiet ta’ mpjieg professjonali bi ħlas iżda jżidu valur għas-soċjetà.
(6)
F’soċjetajiet li jinbidlu b’rata mgħaġġla teżisti l-ħtieġa li jiġu żgurati miżuri ta’ appoġġ għall-attivitajiet ta’ volontarjat li jippermettu lil aktar persuni jimpenjaw ruħhom f’attivitajiet ta’ volontarjat. Huwa għalhekk importanti li jiġi appoġġat it-tagħlim bejn il-pari u l-iskambju u l-iżvilupp tal-aħjar prattika fil-livelli lokali, reġjonali, nazzjonali u Komunitarji.
(7)
Il-Konferenza Intergovernattiva tal-1997 adottat id-Dikjarazzjoni 38 dwar attivitajiet ta’ volontarjat, li kienet mehmuża mal-Att Finali tat-Trattat ta’ Amsterdam u tirrikonoxxi l-kontribut importanti magħmul mill-attivitajiet ta’ servizz tal-volontarjat għall-iżvilupp tas-solidarjetà soċjali.
(8)
Fil-Komunikazzjoni tagħha ta’ Ġunju 1997 dwar il-promozzjoni tar-rwol tal-organizzazzjonijiet u fondazzjonijiet tal-volontarjat fl-Ewropa, il-Kummissjoni enfasizzat tliet aspetti tal-organizzazzjonijiet u fondazzjonijiet tal-volontarjat; l-aspett ekonomiku tal-ħolqien tal-impjiegi, l-aspett soċjali ta’ għajnuna għad-definizzjoni ta’ politiki soċjali u permezz ta’ hekk kontribut għall-progress soċjali u l-aspett politiku, it-trawwim tad-demokrazija, taċ-ċittadinanza u tal-parteċipazzjoni ċivika.
(9)
Fir-Riżoluzzjonijiet tal-Kunsill u r-Rappreżentanti tal-Gvernijiet tal-Istati Membri mlaqqgħin fil-Kunsill tas-27 ta’ Ġunju 2002 u tas-16 ta’ Novembru 2007 u fir-Rakkomandazzjoni tal-20 ta’ Novembru 2008, il-Kunsill u l-Istati Membri rrikonoxxew l-attivitajiet ta’ volontarjat bħala aspett ċentrali fil-qasam taż-żgħażagħ u qablu dwar objettivi komuni għall-attivitajiet ta’ volontarjat taż-żgħażagħ kif ukoll dwar il-mobbiltà taż-żgħażagħ madwar l-UE.
(10)
Fl-Opinjoni tagħha tat-13 ta’ Diċembru 2006“Attività ta’ Volontarjat: l-irwol tagħha fis-soċjetà Ewropea u l-impatt tagħha” (2), il-Kumitat Ekonimiku u Soċjali Ewropew talab lill-Kummissjoni biex tħabbar Sena tal-Volontarji, u tippubblika White Paper dwar attività ta’ volontarjat u ċittadinanza attiva fl-Ewropa mal-ewwel opportunità li jkollha.
(11)
F’Marzu 2008, il-Parlament Ewropew adotta rapport dwar “Ir-rwol tal-attivitajiet ta’ volontarjat fil-kontribut għall-koeżjoni ekonomika u soċjali” li ħeġġeġ lill-Istati Membri u l-awtoritajiet reġjonali u lokali biex jagħrfu l-valur tal-attivitajiet ta’ volontarjat fil-promozzjoni tal-koeżjoni soċjali u ekonomika.
(12)
F’Lulju 2008 il-Parlament Ewropew adotta Dikjarazzjoni bil-miktub li tappella għal Sena Ewropea tal-Volontarjat fl-2011.
(13)
L-attivitajiet ta’ volontarjat huma fil-mira ta’ diversi programmi u netwerks komunitarji li jiffokaw, inter alia, fuq il-mobbiltà fl-attivitajiet ta’ volontarjat għall-persuni ta’ kull età, bħalma huwa l-Programm ta’ Tagħlim Tul il-Ħajja (3), il-Programm “L-Ewropa għaċ-Ċittadini” (4) u s-Servizz ta’ Volontarjat Ewropew tal-Programm Żgħażagħ fl-Azzjoni (5).
(14)
Teżisti firxa kbira ta’ attivitajiet ta’ volontarjat fl-Ewropa kollha li għandha tiġi ppreservata u żviluppata aktar.
(15)
Il-potenzjal tal-attivitajiet ta’ volontarjat għadu ma ntlaħaqx kompletament. Sena Ewropea tal-Attivitajiet ta’ Volontarjat għall-promozzjoni ta’ ċittadinanza attiva ser tipprovdi l-opportunità biex jintwera f’kuntest Ewropew li l-attivitajiet ta’ volontarjat iżidu l-parteċipazzjoni ċivika u jistgħu jgħinu biex jitrawwem sens ta’ appartenenza u ta’ impenn taċ-ċittadini għas-soċjetà tagħhom fil-livelli kollha - lokali, reġjonali, nazzjonali u Ewropej.
(16)
Is-Sena tal-Attivitajiet ta’ Volontarjat għall-promozzjoni ta’ ċittadinanza attiva tista’ wkoll tikkontribwixxi biex jiġu indirizzati l-inugwaljanzi bejn is-sessi fis-settur tal-volontarjat, pereżempju fir-rigward tas-setturi u l-attivitajiet fejn in-nisa u l-irġiel jipparteċipaw jew fir-rigward tar-rappreżentanza f’pożizzjonijiet ta’ tmexxija fil-volontarjat.
(17)
Is-Sena 2011 ser tkun l-għaxar Anniversarju tas-Sena Internazzjonali tal-Volontarjat 2001 tan-Nazzjonijiet Uniti.
(18)
Din id-Deċiżjoni tistabbilixxi pakkett finanzjarju, li għandu jikkostitwixxi r-referenza prinċipali għall-awtorità baġitarja fis-sens tal-punt 37 tal-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar dixxiplina baġitarja u ġestjoni finanzjarja soda (6).
(19)
L-objettivi tas-Sena Ewropea proposta ma jistgħux jinkisbu interament fil-livell tal-Istati Membri minħabba l-bżonn ta’ skambju transnazzjonali ta’ informazzjoni u disseminazzjoni tal-aħjar prattika madwar il-Komunità, u għalhekk jistgħu, minħabba l-iskala tal-azzjoni proposta, jinkisbu aħjar fil-livell Komunitarju. Skont il-prinċipju tal-proporzjonalità kif stabbilit fl-Artikolu 5 tat-Trattat, din id-Deċiżjoni ma tmurx lil hinn minn dak li huwa meħtieġ biex jinkisbu dawk l-objettivi,
ADOTTA DIN ID-DEĊIŻJONI:
Artikolu 1
Suġġett
Is-sena 2011 għandha tingħażel bħala is-Sena Ewropea tal-attivitajiet ta’ Volontarjat li tippromwovi ċittadinanza attiva (minn hawn ‘il quddiem imsejħa “is-Sena Ewropea”).
Artikolu 2
Objettivi
L-iskop globali tas-Sena Ewropea ser ikun li jitħeġġu u jiġu appoġġati notevolment permezz tal-iskambju tal-esperjenza u l-aħjar prattika l-isforzi tal-Komunità, l-Istati Membri, l-awtoritajiet lokali u reġjonali fil-ħolqien tal-kondizzjonijiet għas-soċjetà ċivili li jwasslu għall-volontarjat fl-Unjoni Ewropea (UE) u għaż-żieda tal-viżibbiltà tal-attivitajiet ta’ volontarjat fl-UE.
L-objettivi tas-Sena Ewropea għandhom ikunu biex:
1.
issir ħidma għal ambjent li jiffaċilita l-volontarjat fl-UE sabiex il-volontarjat jiġi stabbilit bħala parti mill-promozzjoni tal-parteċipazzjoni ċivili u l-attivitajiet interpersonali fil-kuntest tal-UE u fl-indirizzar ta’ ostakoli eżistenti għall-attivitajiet ta’ volontarjat, fejn adatt u meħtieġ;
2.
l-organizzaturi tal-attivitajiet ta’ volontarjat jingħataw is-setgħa biex itejbu l-kwalità tal-attivatijiet ta’ volontarjat sabiex jiġu ffaċilitati l-attivitajiet ta’ volontarjat u tingħata għajnuna lill-organizzaturi biex jimplimentaw attivitajiet ġodda ta’ volontarjat u biex iħeġġu n-netwerking, il-mobbiltà, il-kooperazzjoni u s-sinerġiji fis-soċjetà ċivili u setturi oħrajn fil-kuntest tal-UE;
3.
ikunu rikonoxxuti l-attivitajiet ta’ volontarjat sabiex jitħeġġu inċentivi adatti għall-individwi, il-kumpanniji u l-organizzazzjonijiet tal-iżvilupp tal-volontarjat u biex jinkiseb għarfien għall-volontarjat fil-livell tal-UE u fl-Istati Membri minn min ifassal il-politika, mill-organizzazzjonijiet tas-soċjetà ċivili, mill-istituzzjonijiet pubbliċi, mis-settur tal-edukazzjoni formali u nonformali u minn min iħaddem għal ħiliet u kompetenzi żviluppati permezz tal-volontarjat;
4.
tiżdied is-sensibilizzazzjoni dwar il-valur u l-importanza tal-volontarjat sabiex tiżdied is-sensibilizzazzjoni dwar l-importanza tal-volontarjat bħala espressjoni tal-parteċipazzjoni ċivika li tikkontribwixxi għal kwistjonijiet li huma ta’ tħassib komuni għall-Istati Membri kollha, bħall-iżvilupp armonjuż tas-soċjetà u l-koeżjoni soċjali.
Artikolu 3
Inizjattivi involuti
1. Il-miżuri li għandhom jittieħdu biex jinkisbu l-objettivi stabbiliti fl-Artikolu 2 jistgħu jinkludu l-inizjattivi li ġejjin organizzati f’livell Komunitarju, nazzjonali, reġjonali jew lokali marbuta mal-objettivi tas-Sena Ewropea:
(a)
skambju ta’ esperjenza u l-aħjar prattika;
(b)
twettiq ta’ studji u riċerka kif ukoll id-disseminazzjoni tar-riżultati tagħhom;
(ċ)
konferenzi u avvenimenti biex jiġi promoss id-dibattitu u n-nies isiru konxji tal-importanza u l-valur tal-attivitajiet ta’ volontarjat li jistimolaw l-impenn taċ-ċittadini u biex jiċċelebraw l-isforzi tal-voluntiera u l-organizzazzjonijiet tagħhom;
(d)
inizjattivi konkreti fl-Istati Membri immirati lejn il-promossjoni tal-objettivi tas-Sena Ewropea; mill-anqas 25 % tal-baġit totali tas-sena jiġi użat għal dan il-għan;
(e)
informazzjoni u kampanji ta’ promozzjoni biex jiġu disseminati l-messaġġi ewlenin.
Id-dettalji atl-miżuri msemmija fl-ewwel subparagrafu huma stabbiliti fl-Anness.
2. Finanzjament Komunitarju għal proġetti jista’ jingħata esklussivament permezz ta’ programmi Komunitarji eżistenti.
Artikolu 4
Kooperazzjoni mal-Istati Membri
Sat-28 ta’ Frar 2010 kull Stat Membru għandu jinnomina korp responsabbli mill-organizzazzjoni tal-parteċipazzjoni tiegħu fis-Sena Ewropea (minn hawn ’il quddiem imsejjaħ “il-korp nazzjonali ta’ koordinazzjoni”) u għandu jinforma lill-Kummissjoni b’dik in-nomina.
Fit-twettiq tal-azzjonijiet tiegħu, b’mod partikolari fit-tfassil tal-programm nazzjonali, il-korp nazzjonali ta’ koordinazzjoni għandu jikkonsulta mill-qrib u jikkoopera ma’ firxa wiesgħa ta’ partijiet interessati, inklużi l-organizzazzjonijiet tas-soċjetà ċivili u fejn adatt l-aġenziji nazzjonali jew il-punti ta’ kuntatt ta’ programmi Komunitarji rilevanti.
Il-programm nazzjonali u l-prijoritajiet tas-Sena Ewropea għandhom jiġu stabbiliti f’konformità mal-objettivi elenkati fl-Artikolu 2 u d-dettalji tal-miżuri stabbiliti fl-Anness.
Artikolu 5
Koordinazzjoni fil-livell Komunitarju u implimentazzjoni
Il-Kummissjoni għandha torganizza laqgħat tal-korpi nazzjonali ta’ koordinazzjoni biex tikkoordina l-implimentazzjoni tas-Sena Ewropea u biex isir skambju tal-informazzjoni dwar l-implimentazzjoni fil-livell nazzjonali.
Il-Kummissjoni għandha wkoll torganizza laqgħat ta’ rappreżentanti ta’ organizzazzjonijiet jew korpi Ewropej attivi fil-qasam tal-volontarjat u partijiet interessati biex jassistu lill-Kummissjoni fl-implimentazzjoni tas-Sena Ewropea fil-Livell Komunitarju.
Il-Kummissjoni għandha timplimenta s-Sena Ewropea fil-livell Komunitarju.
L-Istati Membri, il-Parlament Ewropew, il-Kumitat Ekonomiku u Soċjali Ewropew u l-Kumitat tar-Reġjuni għandhom jiġu assoċjati fl-attivitajiet.
Artikolu 6
Dispożizzjonijiet finanzjarji
1. Il-miżuri li huma min-natura tagħhom mifruxa mal-Komunità kollha, imsemmija fil-Parti A tal-Anness, għandhom iwasslu għal sejħa għall-offerti jew għal għotjiet iffinanzjati mill-baġit ġenerali tal-Komunitajiet Ewropej.
2. Il-miżuri li huma min-natura tagħhom mifruxa mal-Komunità kollha, imsemmija fil-Parti B tal-Anness jistgħu jiġu ko-finanzjati mill-baġit ġenerali tal-Komunitajiet Ewropej.
3. Il-Kummissjoni għandha tagħmel għotja lil kull korp nazzjonali ta’ koordinazzjoni skont il-proċedura stabbilita fil-Parti C tal-Anness.
Artikolu 7
Baġit
1. Il-pakkett finanzjarju għall-implimentazzjoni ta’ din id-Deċiżjoni għall-perjodu mill-1 ta’ Jannar 2011 sal-31 ta’ Diċembru 2011 għandu jkun ta’ EUR 8 000 000.
2. L-approprjazzjonijiet annwali għandhom jiġu awtorizzati mill-awtorità baġitarja fil-limiti tal-qafas finanzjarju.
Artikolu 8
Kooperazzjoni internazzjonali
Għall-finijiet tas-Sena Ewropea, il-Kummissjoni tista’ tikkoopera ma’ organizzazzjonijiet internazzjonali rilevanti, b’mod partikolari n-Nazzjonijiet Uniti u l-Kunsill tal-Ewropa, filwaqt li tiżgura l-viżibilità tal-parteċipazzjoni tal-UE.
Artikolu 9
Konsistenza u l-kumplimentarjetà
Il-Kummissjoni flimkien mal-Istati Membri għandha tiżgura li l-miżuri previsti f’din id-Deċiżjoni jkunu konsistenti ma’ skemi u inizjattivi Komunitarji, nazzjonali, u reġjonali oħrajn li jgħinu biex jinkisbu l-objettivi tas-Sena Ewropea.
Artikolu 10
Ħarsien tal-interessi finanzjarji Komunitarji
1. Il-Kummissjoni għandha tiżgura li, meta l-azzjonijiet iffinanzjati taħt din id-Deċiżjoni jkunu implimentati, l-interessi finanzjarji tal-Komunità jkunu protetti bl-applikazzjoni ta’ miżuri preventivi kontra l-frodi, il-korruzzjoni u kwalunkwe attività illegali oħra, permezz ta’ kontrolli effettivi u bl-irkupru tal-ammonti mħallsa meta mhux dovuti u, jekk jinstabu xi irregolaritajiet, permezz ta’ pieni effettivi, proporzjonali u disważivi, f’konformità mar-Regolament tal-Kunsill (KE, Euratom) Nru 2988/95 tat-18 ta’ Diċembru 1995 dwar il-protezzjoni tal-interessi finanzjarji tal-Komunitajiet Ewropej (7), ir-Regolament tal-Kunsill (Euratom, KE) Nru 2185/96 tal-11 ta’ Novembru 1996 dwar il-verifiki u l-ispezzjonijiet fuq il-post imwettqa mill-Kummissjoni sabiex tipproteġi l-interessi finanzjarji tal-Komunità Ewropea kontra l-frodi u irregolarijiet oħra (8), u r-Regolament (KE) Nru 1073/1999 tal-Parlament Ewropew u tal-Kunsill tal-25 ta’ Mejju 1999 dwar investigazzjonijiet immexxija mill-Uffiċċju Ewropew ta’ Kontra l-Frodi (OLAF) (9).
2. Fir-rigward tal-azzjonijiet Komunitarji li jkunu ffinanzjati taħt din id-Deċiżjoni, il- (10) kunċett ta’ irregolarità msemmi fl-Artikolu 1(2) tar-Regolament (KE, Euratom) Nru 2988/95 għandu jfisser kwalunkwe ksur ta’ dispożizzjoni tal-liġi Komunitarja jew kwalunkwe ksur ta’ obbligu kuntrattwali naxxenti minn att jew ommissjoni minn operatur ekonomiku, li jkollu, jew jista’ jkollu, l-effett li jippreġudika l-baġit ġenerali tal-Komunitajiet jew il-baġits amministrati minnhom, minħabba punt ta’ nefqa mhux iġġustifikat.
3. Il-Kummissjoni għandha tnaqqas, tissospendi jew tirkupra l-ammont ta’ assistenza finanzjarja mogħtija għal azzjoni jekk hi ssib xi irregolaritajiet, b’mod partikolari nuqqas ta’ konformità mad-dispożizzjonijiet ta’ din id-Deċiżjoni jew id-deċiżjoni individwali jew il-kuntratt li jagħti l-appoġġ finanzjarju rilevanti, jew fl-eventwalita’ li, mingħajr ma tkun intalbet l-approvazzjoni tal-Kummissjoni, l-azzjoni kienet soġġetta għal tibdil sinifikanti li jikkonfliġġi man-natura tagħha jew mal-kondizzjonijiet ta’ implimentazzjoni tagħha.
4. Jekk l-iskadenzi ma jkunux ġew osservati jew jekk parti biss mill-assistenza finanzjarja allokata tkun ġustifikata mill-progress li jkun sar bl-implimentazzjoni ta’ azzjoni, il-Kummissjoni għandha titlob lill-benefiċjarju jippreżenta osservazzjonijiet f’perijodu speċifikat. Jekk il-benefiċjarju ma jagħtix tweġiba sodisfaċenti, il-Kummissjoni tista’ tikkanċella l-assistenza finanzjarja rimanenti u titlob il-ħlas lura tal-ammonti diġà mħallsa.
5. Kwalunkwe ammont li ma kellux jitħallas ikollu jintradd lill-Kummissjoni. Għandu jiżdied l-imgħax ma’ kwalunkwe ammont li ma jitħallasx lura fi żmien debitu skont il-kondizzjonijiet stabbiliti fir-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej.
Artikolu 11
Monitoraġġ u evalwazzjoni
Sal-31 ta’ Diċembru 2012, il-Kummissjoni għandha tippreżenta rapport lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar l-implimentazzjoni, ir-riżultati u l-valutazzjoni ġenerali tal-inizjattivi previsti f’din id-Deċiżjoni.
Artikolu 12
Dħul fis-seħħ
Din id-Deċiżjoni għandha tidħol fis-seħħ fil-jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.
Din id-Deċiżjoni hija indirizzata lill-Istati Membri.
Magħmul fi Brussell, is-27 ta’ Novembru 2009.